দুর্ঘটনার দিনে শুধুই মদ খেয়ে ছিলেন অভিনেতা বিক্রম চট্টোপাধ্যায়? নাকি অন্য কোনও মাদকও গ্রহণ করেছিলেন! এমনই প্রশ্ন উঠেছে তদন্তে। সনিকা সিংহ চৌহানের মৃত্যু তদন্ত ক্রমশই অন্য দিকে মোড় নিচ্ছে। বিক্রম নিজেকে নির্দোষ প্রমাণ করার অনেক চেষ্টা করলেও বিভিন্ন জেরায় উঠছে নতুন নতুন প্রশ্ন।
গত ২৯ এপ্রিল ভোর চারটে নাগাদ দুর্ঘটনার পরেই রাসবিহারী অ্যাভিনিউয়ের উপরে উল্টে গিয়েছিল বিক্রম চট্টোপাধ্যায়ের গাড়ি। দুমড়ে-মুচড়ে যাওয়া গাড়ির ভিতর থেকে কোনওক্রমে সনিকা এবং বিক্রমকে উদ্ধার করেন স্থানীয় বাসিন্দারা। গাড়ির সামনে চালকের বাঁ দিকের আসনে বসেছিলেন সনিকা। তাঁর মৃত্যু হলেও বেঁচে যান বিক্রম। এর পরে নিজেকে নির্দোষ প্রমাণ করতে বিক্রম বলেন তিনি মদ্যপ ছিলেন না, তাঁর গাড়িতে বেশি গতিও ছিল না। সিট বেল্টও বেঁধে রেখেছিলেন। এর পর তদন্ত যত এগিয়েছে তত নতুন নতুন তথ্য বিক্রমের বক্তব্য নিয়ে সন্দেহ তৈরি করেছে গোয়েন্দাদের মনে।
ওই দিন বেশ কয়েকটি পার্টিতে বিক্রম ও সনিকা উপস্থিত ছিলেন বলে জানা গিয়েছে। এখন গোয়েন্দারা জানতে পেরেছেন, ওই সব পার্টিতে শুধু মদ নয় অন্য রকম নেশার ব্যবস্থাও নাকি ছিল। একটি পার্টিতে নিষিদ্ধ মাদক ছিল বলে কিছু প্রমাণও মিলেছে বলে পুলিশ সূত্রে খবর। এখন যাচাই করার পালা, সেই সব মাদক কি বিক্রম নিজে গ্রহণ করেছিলেন! এই প্রশ্নের উত্তর পেতে পুলিশ আরও জেরা চালিয়ে যেতে চাইছে।